มาสด้า เฮยอดขายโตสุดรอบ 14 ปี
มาสด้า เปิดยอดขาย 2552 มีจำนวนทั้งสิ้นสูงถึง 13,243 คัน มีอัตราการเติบโตสูงสุด 18.5% สูงสุดในรอบ 14 ปี นับตั้งแต่ปี 2538&nbsp;
11 ม.ค. 2553

มาสด้า เปิดยอดขาย 2552 มีจำนวนทั้งสิ้นสูงถึง 13,243 คัน มีอัตราการเติบโตสูงสุด 18.5% สูงสุดในรอบ 14 ปี นับตั้งแต่ปี 2538  
นายจอห์น เรย์ กรรมการผู้จัดการ บริษัทมาด้า เซลส์ (ประเทศไทย) กล่าวว่า สำหรับยอดการจำหน่ายรถยนต์มาสด้าประจำปี 2552 ที่ผ่านมา ได้สร้างประวัติศาสตร์หน้าใหม่ให้กับมาสด้าอย่างน่าภาคภูมิใจหลายอย่าง โดยเฉพาะเดือนธันวาคมมียอดขายสูงถึง 2,962 คัน สูงสุดเป็นครั้งแรกนับตั้งแต่มาสด้าเข้ามาดำเนินธุรกิจในประเทศไทยเมื่อปี 2542 และเป็นครั้งแรกที่ยอดขายสูงสุดในรอบ 14 ปี นับตั้งแต่ปี 2538 
 



จอห์น เรย์ 
 
สำหรับ ผลการดำเนินงานประจำปี 2552 มียอดการจำหน่ายรวมทั้งสิ้น 13,243 คัน มีอัตราการเติบโตเพิ่มขึ้นกว่า 18.5% เมื่อเปรียบเทียบกับปี 2551 ที่ผ่านมา มียอดการจำหน่ายจำนวน 11,178 คัน มีอัตตราการเติโตสูงสุดเป็นอันดับหนึ่งของรถยนต์สัญชาติญี่ปุ่น โดยยอดขายแบ่งออกเป็นรถสปอร์ตปิคอัพมาสด้า บีที-50 ทำยอดขายสูงสุดจำนวน 5,575 คัน มีอัตราการเติบโตลดลง 20% ซึ่งยอดจำหน่ายกว่า 70% เป็นรุ่น “ฟรีสไตล์แค็บ” หรือ “บานเปิดแค็บ” รถยนต์นั่งสปอร์ต New Mazda3 ที่ยังคงความร้อนแรงอย่างต่อเนื่องได้สร้างประวัติศาสตร์หน้าใหม่อีกครั้ง จำนวน 4,801 คัน มีอัตราการเติบโต 16% รถสปอร์ตโรดสเตอร์ New Mazda MX-5 จำนวน 47 คัน รถสปอร์ตครอสโอเวอร์อเนกประสงค์ New Mazda CX-9 จำนวนทั้งสิ้น 26 คัน เพียงแค่ 2 เดือนหลังการเปิดตัว 
ส่วนมาสด้า 2 ที่กำลังร้อนแรงสุดสุดอยู่ในขณะนี้ที่เพิ่งเปิดตัวเพียงแค่เดือนครึ่งสามารถส่งมอบให้ลูกค้าไปแล้วถึง 2,794 คัน พร้อมกับยอดจองที่มีเข้ามาอย่างต่อเนื่องซึ่งขณะนี้มาสด้ากำลังเร่งส่งมอบให้กับลูกค้าอย่างเร่งด่วน
นางสุรีทิพย์ ละอองทอง โฉมทองดี ผู้อำนวยการฝ่ายการตลาด บริษัท มาสด้า เซลส์ (ประเทศไทย) จำกัด กล่าวว่า ในปี 2553 มาสด้ายังคงเดินหน้าทำตลาดอย่างต่อเนื่อง พร้อมกับเตรียมจัดกิจกรรมต่างๆ ไว้มากมายตลอดทั้งปี โดยเฉพาะที่สำคัญอย่างยิ่งสำหรับปีนี้ มาสด้าเตรียมเปิดตัวรถยนต์นั่งสปอร์ตซีดาน New Mazda2 พร้อมด้วยรถสปอร์ตปิคอัพมาสด้า บีที-50 รุ่นพิเศษ และรถยนต์รุ่นอื่นๆ รวมทั้งรุ่นพิเศษอีกหลายรุ่น